Z A P I S N I K
10. sjednice Vijeća Mjesnog odbora Šestine (u daljnjem tekstu: Vijeće),
održane u četvrtak, 31. ožujka 2022. 
u prostorijama Mjesne samouprave Šestine, Šestinski trg 10,
s početkom u 19:00 sati


NAZOČNI ČLANOVI VIJEĆA:
Jure Tomičić, Kruno Vuk, Danijel Jagušt, Lorena Malec Mlinarić, Jadranka Apostolovski, Maja Pleić 


ODSUTNI ČLANOVI VIJEĆA:
Mladen Kljaić

Predsjedava: Jure Tomičić, predsjednik Vijeća. 
Zapisnik vodi: Jure Tomičić.

Predsjednik konstatira da je nazočno 6 od ukupno 7 članova Vijeća, što znači da Vijeće može pravovaljano odlučivati te otvara 10. sjednicu Vijeća Mjesnog odbora Šestine.
Vijeće jednoglasno prihvaća zapisnik 9. sjednice Vijeća, održane 24. veljače 2022. godine. Sjednici prisustvuje gđa. Zdenka Nauković kao građanstvo.
Na prijedlog predsjednika Vijeće jednoglasno dopunjuje i utvrđuje sljedeći dnevni red:


DNEVNI RED:

1. Spajanje ulica Dedići i Gramača
1. Tekuća problematika 
1. Pitanja, prijedlozi i obavijesti


Ad.1. Spajanje ulica Dedići i Gramača

Predsjednik Vijeća iznosi upit građana o spajanju ulica Dedići i Gramača. Naime navodno se isti upit bio prije pokrenuo i da su se ishodile suglasnosti vlasnika parcela u nastavku javnog puta (br. kat. čestice 3590/3) no uslijed nepoznatih razloga to je stalo. Neki su vlasnici bili spremni i odreći se dijela parcele za proširenje i spajanje puta tj. ulica. Također spominju kako vlasnici velike većine parcela iste ne uređuju te da prerastaju u prašumu te bi i taj problem bio riješen adekvatnijim pristupom. Predsjednik Vijeća otvara raspravu te nakon kratkog razmatranja Vijeće donosi odluku. Potrebno je ispitati u gradu imaju li kakve zapise o spajanju navedenih ulica (inicijative građana, javnog interesa i sl.), izvidjeti sam teren kojim bi se radovi izrade kollnika odvijali te provjeriti suglasnosti vlasnika zahvaćenih parcela.  


Ad.2. Tekuća problematika

Predsjednik Vijeća iznosi tekuću problematiku članovima Vijeća. 
· Sugrađani iz ulice Kulmerska i dalje čekaju uspornike te napominju kako se stanje pogoršava jer nesavjesni vozači koriste ulicu kao prečac te velikom brzinom ugrožavaju sve pješake, a posebno djecu. Ulica nema nogostup, a na nekim dijelovima je širine automobila te ovaj problem zahtjeva što hitniju reakciju.
· Dobiveno je dugo traženo rješenje za ulicu Podrebernica te se sada očekuje provedba istog. Naime odobreno je produženje zone 30 kroz cijelu ulicu, a prometnim očevidom utvrđena je potreba za traženim uspornicima (uzdignutim plohama)
· Vandalizam koji se dogodio u crkvenom dvorištu gdje su vandali čupali križeve, trgali figure sa spomenika, razbacali smeće i prevrnuli kontejnere te još mnogo toga doveo je do pitanja video nadzora za koji se ispostavilo da ne radi. Kamere koje su sufinancirane iz VMO Šestine i GČ Podsljeme, a postavljene u dvorište oko crkve sv. Mirka i na mrtvačnicu su u nadležnosti gradskih groblja te nismo imali uvid dali rade no naravno da smo pretpostavljali da rade (ukoliko i nema interneta postoji snimač). Tražimo službeno očitovanje gradskih groblja zašto navedeni videonadzor nije bio u funkciji te kad će biti. Također zanima nas na koji će se način moći provjeriti (pozivom službi i sl.) dali je isti u funkciji.
· Radovi na rotoru se odvijaju prema planu. Završeni su radovi ViO i elektroinstalacija te sada predstoje samo radovi glavnog izvođača STRABAG-a uređenja pristupnih kolnika. U ponedjeljak je najavljeno premještanje kioska Tiska pored kioska za prodaju svijeća na samom ulazu u groblje dok se ne napravi za njega predviđeno mjesto na stanici.  
· Predsjednik odgovara na prošli put postavljeno pitanje za fitness vježbalište (Šestinski trg 10) te navodi kako je za sada VGČ planiralo projektnu dokumentaciju za postavu. Predsjednik napominje kako nema saznanja da će se postojeće fitness igralište (Šestinski prilaz 2) preseliti na novu adresu, te kako VMO nije zaprimilo odluku o tome. Predsjednik otvara raspravu te Vijećnici iskazuju svoje negodovanje o spomenutom postavljanju igrališta unutar nepristupačnog (zatvorenog ogradom) prostora. Vijećnica Maja Pleić napominje kako misli da ima prioritetnijih stvari na koje se mogu potrošiti sredstva, a Lorena Malec Mlinarić spominje kako je svakako nelogično postavljanje fitness igrališta unutar zatvorenog prostora te kako bi bilo dobro za ubuduće postavljanje sličnih sprava da se pita netko iz struke jer većina je tih sprava neupotrebljivo. Vijeće zatvara raspravu i donosi odluku da je svakako protiv postavljanja fitness vježbališta unutar ograđenog prostora ukoliko je to bio plan VGČ kao i premještanja postojećeg bez suglasnosti VMO.  
· Zaprimljena je pritužba građana kojima se otežava uključivanje u promet na Šestinsku cestu iz ulice Podrebernica zbog parkiranih vozila na nogostupu. Vozači uslijed posjeta pekarni Šestine preko puta se parkiraju na nogostup te tako zaklanjaju pogled vozačima koji se žele uključiti u promet i naravno otežavaju pješacima prolazak. Zatraženo je postavljanje barikada/stupića na tome dijelu kako bi se navedeni problem otklonio i zaštitila sigurnost vozača i pješaka.
· Vijeću su se obratili građani u nekoliko navrata zbog parkiranih automobila kod caffe bar-a Revelin i caffe bar-a NPU. Naime na obje lokacije auti su parkirani na nogostup i sprječavaju prolazak pješaka. Kod caffe bar-a NPU izvode se i radovi na rotoru što stvara dodatni kolaps sa parkingom dok je situacija kod caffe bar-a Revelin još gora iz razloga što je to jedini nogostup te se umalo dogodila tragedija (u prilogu mail sugrađana koji se obraćaju sa vapajem) zbog koje svakako moramo reagirati kako bismo spriječili ubuduće situacije. Prometni redari i zagreb parking (pauk) pokazali su se kao požarno rješenje dok se ne završe radovi. VMO traži pojačani nadzor prometnih redara i djelatnika zagreb parkinga na spomenutim lokacijama kao i očevid za prometno rješenje kojim će se riješiti navedeni problem i pojačati sigurnost svih sudionika u prometu posebice pješaka od kojih su djeca najveći prioritet.
	

Ad.3. Pitanja, prijedlozi i obavijesti

Predsjednik obavještava članove Vijeća o aktivnostima od posljednje sjednice Vijeća te kao i dobivenim dopisima od mjesne samouprave te otvara raspravu. 
· VMO dobilo je na znanje odgovor na pitanje VGČ Podsljeme upućenom Gradskom uredu za obnovu, izgradnju, prostorno uređenje, graditeljstvo, komunalne poslove i promet o gradnji samoposlužne autopraonice na adresi Šestinski trg 9 u kojem se navodi da uvidom nije utvrđena ni zaprimljena takva građevinska dozvola te da se za daljnje korake obrate građevinskoj inspekciji
· Dobiveno je 
· Saniran je prekop u ulici Potočani
· Zaprimljene su lokacije oštećenih šahtova, rešetki i udarnih rupa koje su upućene na rješavanje

Vijećnici Danijel Jagušt i Kruno Vuk predlažu postavljanje zaštitne barijere/ograde oko cvijeća kod Šestinske pralje kako bi se spriječio prolazak pješaka koji to koriste kao prečac za prelazak ceste kod semafora te pritom uništavaju hortikulturu parka.
Vijećnici komentiraju rasplete pojedinih prijavljenih problema i njihovu dinamiku te nakon kratkog vremena zaključuju raspravu. 


Sjednica je završila u 20:00 sati. 

U Zagrebu, 31. ožujka 2022.

Zapisnik vodio:
              Jure Tomičić		
					 Predsjednik Vijeća
								         Mjesnog odbora Šestine:
							                             Jure Tomičić							

